钦定古今图书集成/明伦汇编/闺媛典/第005卷 > 《杂诗》〈七首录四〉前人
## 钦定古今图书集成/明伦汇编/闺媛典/第005卷 > 《杂诗》〈七首录四〉前人

高台多悲风，朝日照北林。之子在万里，江湖迥且深。
方舟安可极，离思故难任。孤雁飞南游，过庭长哀吟。
翘思慕远人，愿欲托遗音。形影忽不见，翩翩伤我心。
西北有织妇，绮缟何缤纷。明晨秉机杼，日昃不成文。
太息终长夜，悲啸入青云。妾身守空闺，良人行从军。
自期三年归，今已历九春。飞鸟绕树翔，噭噭鸣索群。
愿为南流景，驰光见我君。

南国有佳人，容华若桃李。朝游江北岸，夕宿㴋湘沚。
时俗薄朱颜，谁为发皓齿。俛仰岁将暮，荣曜难久恃。
揽衣出中闺，逍遥步两楹。闲房何寂寞，绿草被阶庭。
虚室自生风，百鸟翩南征。春思安可忘，忧戚与我并。
佳人在远道，妾身单且茕。欢会难再遇，芝兰不重荣。
人皆弃旧爱，君岂若平生。寄松为女萝，依水如浮萍。
赍身奉衿带，朝夕不堕倾。傥终顾盼恩，永副我中情。